b'\n_START_ARTICLE_\nCladh Hallan\n_START_PARAGRAPH_\nCladh Hallan er et utgravingssted p\xc3\xa5 \xc3\xb8ya South Uist, Ytre Hebridene i Skottland der det er gjort arkeologiske funn av Europas eldste mumier._NEWLINE_I \xc3\xa5rene 1988 til 2002 drev arkeologer utgravninger i tre rundhus som var en del av en bosetning med omtrent sju bygninger fra bronsealderen. Arkeologene fant i 2001 fire skjeletter under husene; blant dem levningene av en mann som d\xc3\xb8de ca. 1600 f.Kr. og en kvinne som d\xc3\xb8de rundt 1300 f.Kr., dvs omtrent p\xc3\xa5 samme tid som Tutankhamon i Egypt. Nyere unders\xc3\xb8kelser og DNA-analyser viser at de to sistnevnte skjelettene er satt sammen av kroppsdeler fra minst 6 ulike individer._NEWLINE_Siden skjelettene var plassert i fosterstilling og bl\xc3\xb8tvevet var nedbrutt trodde forskerne til \xc3\xa5 begynne med at det dreide seg om mennesker som var gravlagt p\xc3\xa5 vanlig m\xc3\xa5te, men etterhvert avsl\xc3\xb8rte pr\xc3\xb8ver at skjelettene ikke ble gravlagt f\xc3\xb8r omtrent 300 til 600 \xc3\xa5r etter mumifiseringen. Til forskjell fra ordin\xc3\xa6re myrlik synes Cladh Hallan-skjelettene \xc3\xa5 ha blitt plassert i en torvmyr i den hensikt \xc3\xa5 bevare kroppene. Etter 6 til 18 m\xc3\xa5neder i myra ble de mumifiserte likene hentet opp igjen og deretter tilsynelatende plassert innend\xc3\xb8rs; antageligvis hadde dette en religi\xc3\xb8s betydning. Hvorfor mumiene tilslutt ble gravlagt flere hundre \xc3\xa5r senere er ukjent._NEWLINE_Skjelettene og andre funn er blitt analysert i laboratorier i Skottland, England og Wales. I henhold til Treasure Trove Act (\xc2\xabFortidsminne-forordningen\xc2\xbb) skal alle funn fra Cladh Hallan, inkludert skjelettene, tas vare p\xc3\xa5 av et skotsk museum etter at tidkrevende analyser og rapportskriving er fullf\xc3\xb8rt.'